REGULAMENTUL (CE) NR. 665/2008 AL COMISIEI
din 14 iunie 2008
de stabilire a normelor detaliate de aplicare a Regulamentului (CE) nr. 199/2008 al Consiliului privind instituirea unui cadru comunitar pentru colectarea, gestionarea și utilizarea datelor din sectorul pescuitului și sprijinirea consultanței științifice cu privire la politica comună în domeniul pescuitului
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 199/2008 al Consiliului din 25 februarie 2008 privind instituirea unui cadru comunitar pentru colectarea, gestionarea și utilizarea datelor din sectorul pescuitului și sprijinirea consultanței științifice cu privire la politica comună în domeniul pescuitului (1), în special articolul 4 alineatul (4), articolul 5 alineatul (3), articolul 7 alineatul (1), articolul 8 alineatul (7), articolul 12 alineatul (2) și articolul 25,
întrucât:
(1)
Regulamentul (CE) nr. 199/2008 instituie un cadru comunitar pentru colectarea, gestionarea și utilizarea datelor în vederea stabilirii unei baze solide pentru analize științifice în sectorul pescuitului și formulării unor avize științifice fundamentate cu privire la punerea în aplicare a politicii comune în domeniul pescuitului (denumită în continuare „PCP”).
(2)
Protocoalele și metodele de colectare și utilizare a datelor ar trebui să fie conforme cu standardele de calitate stabilite de organismele științifice internaționale și de organizațiile regionale de gestionare a pescuitului și să se bazeze pe experiența dobândită în colectarea de date în domeniul pescuitului, de la stabilirea primului cadru comunitar în 2000, precum și pe avizele furnizate de Comitetul științific, tehnic și economic pentru pescuit (denumit în continuare „CSTEP”).
(3)
Statele membre ar trebui să stabilească programele naționale multianuale în scopul colectării, gestionării și utilizării datelor în conformitate cu programul comunitar multianual. Aceste programe trebuie prezentate Comisiei într-un termen care să-i permită acesteia să ia deciziile financiare pentru anul următor la timp. Statele membre ar trebui să evite duplicarea colectării de date. Statele membre ar trebui să prezinte rapoarte privind punerea în aplicare a programelor lor naționale.
(4)
Coordonarea acțiunilor statelor membre și, dacă este posibil, împărțirea sarcinilor între programele naționale ar trebui asigurate la nivel regional.
(5)
Programul comunitar multianual va face obiectul unei decizii separate a Comisiei.
(6)
Măsurile prevăzute de prezentul regulament sunt conforme cu avizul Comitetului de gestionare a sectorului pescuitului și acvaculturii,
ADOPTĂ PREZENTUL REGULAMENT:
Articolul 1
Componente ale programelor naționale
Programele naționale multianuale menționate la articolul 4 din Regulamentul (CE) nr. 199/2008 conțin:
(a)
acțiunile planificate, pe module și secțiuni, menționate în programul comunitar multianual și referitoare la următoarele regiuni:
-
Marea Baltică (zonele ICES IIIb-d);
-
Marea Nordului (zonele ICES IIIa, IV și VIId) și zona arctică de est (zonele ICES I și II);
-
Atlanticul de Nord (zonele ICES V-XIV și zonele NAFO);
-
Marea Mediterană și Marea Neagră;
-
regiuni în care pescuitul se efectuează cu nave comunitare și care sunt gestionate de organizația regională pentru gestionarea pescuitului la care Comunitatea este parte contractantă sau observator;
(b)
elementele contabilității analitice distribuite pe module și secțiuni, conform programului comunitar multianual, și pe regiuni, conform literei (a) din prezentul articol;
(c)
descrierea detaliată a strategiilor de eșantionare urmate și a estimărilor statistice utilizate care permit aprecierea nivelurilor de precizie, precum și a raportului între cost și precizie;
(d)
elementele care dovedesc că programele naționale sunt coordonate în interiorul aceleiași regiuni și că sarcinile respective sunt împărțite între statele membre în cauză.
Articolul 2
Prezentarea programelor naționale
(1) Programele naționale multianuale sunt prezentate Comisiei, pe cale electronică, până la data de 31 martie a anului anterior perioadei de punere în aplicare a programului multianual. Prima perioadă este 2009-2010. Pentru această perioadă, programele naționale trebuie prezentate până la 15 octombrie 2008.
(2) Pentru prezentarea programelor, statele membre utilizează:
(a)
modelele și orientările stabilite de CSTEP cu privire la aspectele tehnice și științifice ale programului;
(b)
formularele financiare furnizate de Comisie cu privire la aspectele financiare ale programului.
Articolul 3
Coordonarea națională și cooperarea dintre Comisie și statele membre
(1) Fiecare stat membru desemnează un corespondent național care reprezintă punctul de contact pentru schimbul de informații dintre Comisie și statele membre, legate de pregătirea și punerea în aplicare a programelor naționale.
(2) În cazul participării mai multor organisme la programul național, corespondentul național este responsabil de coordonarea acestuia. În acest scop, se organizează anual o reuniune națională de coordonare. În cazul în care este necesar, se poate organiza o a doua reuniune. Aceste reuniuni sunt organizate de corespondentul național și la ele iau parte numai persoane care fac parte din organismele implicate în programul național. Comisia poate lua parte la aceste reuniuni.
(3) Se include un raport al reuniunii de coordonare națională menționate la alineatul (2) în raportul anual la care se face referire la articolul 7 alineatul (1) din Regulamentul (CE) nr. 199/2008.
(4) Sprijinul financiar comunitar pentru reuniunile menționate la alineatul (2) se acordă cu condiția respectării prezentului articol de către statele membre.
Articolul 4
Coordonarea regională
(1) Reuniunile de coordonare regională menționate la articolul 5 alineatul (1) din Regulamentul (CE) nr. 199/2008 evaluează aspectele coordonării regionale din programele naționale și, dacă este necesar, fac recomandări în scopul unei integrări mai bune a programelor naționale și al împărțirii sarcinilor între statele membre.
(2) Președintele reuniunii este desemnat de reuniunea de coordonare regională de comun acord cu Comisia, pentru o perioadă de doi ani.
(3) Reuniunile de coordonare regională pot fi convocate o dată pe an. Comisia, de comun acord cu președintele, propune și comunică mandatul pentru reuniune, cu trei săptămâni înainte de aceasta, corespondenților naționali menționați la articolul 3 alineatul (1). Statele membre prezintă Comisiei listele de participanți cu două săptămâni înainte de reuniune.
Articolul 5
Prezentarea raportului anual
(1) Statele membre prezintă, pe cale electronică, rapoartele anuale menționate la articolul 7 alineatul (1) din Regulamentul (CE) nr. 199/2008 până la data de 31 mai a fiecărui an care urmează anului în care se implementează programul național. Raportul anual cuprinde, pe module și secțiuni, conform programului comunitar multianual, și pe regiuni, conform articolului 1 litera (a), în special următoarele elemente:
(a)
o prezentare a executării anuale a programului, în care se menționează rezultatele acțiunilor planificate;
(b)
elementele conturilor analitice anuale.
(2) Pentru prezentarea rapoartelor anuale, statele membre utilizează:
(a)
modelele și orientările stabilite de CSTEP cu privire la aspectele tehnice și științifice ale programului;
(b)
formularele financiare furnizate de Comisie cu privire la aspectele financiare ale programului.
Articolul 6
Reducerea asistenței financiare comunitare
(1) Reducerea asistenței financiare comunitare menționate la articolul 8 alineatul (5) literele (a) și (b) din Regulamentul (CE) nr. 199/2008 este proporțională cu numărul săptămânilor de întârziere de la termenele menționate la articolele 2 și 5. Pentru fiecare perioadă de două săptămâni de întârziere, se aplică o reducere de 2 % din asistența financiară comunitară totală, reducerea maximă fiind de 25 % din costul anual total al programului național.
(2) Reducerea asistenței financiare comunitare menționate la articolul 8 alineatul (5) litera (c) din Regulamentul (CE) nr. 199/2008 este proporțională cu numărul cazurilor în care nu se reușește furnizarea datelor către utilizatorii finali. Pentru fiecare cerere care nu a fost satisfăcută, se aplică o reducere de 1 % din asistența financiară comunitară totală, reducerea maximă fiind de 25 % din costul anual total al programului național.
(3) În cazurile în care se aplică atât alineatul (1), cât și alineatul (2), reducerea maximă cumulată nu depășește 25 % din costul anual total al programului național.
Articolul 7
Campanii de cercetări oceanografice
(1) Lista campaniilor de cercetări oceanografice care pot beneficia de asistența financiară comunitară menționată la articolul 12 din Regulamentul (CE) nr. 199/2008 este prevăzută în programul comunitar multianual.
(2) Pe baza avizelor oferite de CSTEP, Comisia poate actualiza lista menționată la alineatul (1) și poate autoriza statele membre să aducă modificări în conceperea campaniilor de cercetări oceanografice.
Articolul 8
Gestionarea datelor primare și a metadatelor
(1) Bazele de date naționale computerizate menționate la articolul 13 din Regulamentul (CE) nr. 199/2008 se conectează la o rețea națională computerizată, permițând astfel schimburi eficiente, din punct de vedere al costurilor, de date și de informații între statele membre.
(2) Fiecare stat membru are un site web central care stochează toate informațiile legate de cadrul pentru colectarea de date din Regulamentul (CE) nr. 199/2008. Site-ul web este accesibil tuturor participanților implicați în programul național de colectare de date.
Articolul 9
Urmărirea cererilor și transmiterea datelor
(1) În sensul articolului 20 din Regulamentul (CE) nr. 199/2008, statele membre înregistrează într-o bază de date computerizată și pun la dispoziție, la cererea Comisiei, informații privind cererile de date pe care le-au primit și răspunsurile pe care le-au furnizat.
(2) Baza de date menționată la alineatul (1) conține informații privind:
(a)
cererile, data cererilor, tipul și scopul datelor solicitate, specificarea utilizatorului final;
(b)
răspunsurile, data răspunsurilor și tipul de date transmise.
Articolul 10
Sprijin pentru consultanță științifică
(1) Comunitatea poate acorda, în scopul asigurării unui nivel suficient de expertiză, sprijin financiar pentru participarea experților la reuniunile științifice pertinente ale organizațiilor de gestionare regională a pescuitului la care Comunitatea este parte contractantă sau observator și pentru organismele științifice internaționale însărcinate cu furnizarea de consultanță științifică, în conformitate cu articolul 23 din Regulamentul (CE) nr. 199/2008.
(2) Comisia va furniza statelor membre, până la data de 15 decembrie a fiecărui an, o listă a reuniunilor pe care le consideră eligibile pentru sprijinul financiar comunitar pentru participarea experților în anul următor.
(3) Sprijinul financiar comunitar pentru participarea experților la fiecare reuniune științifică este limitat la maximum doi experți pentru fiecare stat membru.
Articolul 11
Intrarea în vigoare
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 14 iulie 2008.